Dhɛk 11
1
Lɛp thi̱ekniku, lö Lɛ-ba-nɔn,
kɛ ɣöö dee mac jiɛn
ŋuërku waŋ.
2
Kä wieeɛ, lö jiɛn luɔ̱ɔ̱r,
kɛ ɣöö ci jiɛn ŋuer jiäk.
Kä ci jiɛn tin gɔw li̱w!
Kä wieeɛ yɛn jiɛn mɛ̈th Ba-can,
kɛ ɣöö ca rup in thi̱ŋ
jɔap piny!
3
Kä liŋ lul yiëëni deet,
kɛ ɣöö ci wal
thil rɛy tɔ̱ɔ̱rä!
Kä liŋ lul lonyni,
kɛ ɣöö ci rupdiɛn in te
kä Jɔr-dɛn waaŋ!
Yieen da̱ŋ rɛw
4
Kä nɛmɛ ɛ min laar Kuoth Nhial ni Kuothdä jɛ lar i̱, “Yien det ti ba wä näk ti. 
5
Kä ci ji̱kiɛn kɛ näk kä cikɛ wä a /ka̱nkɛ duäc. Kä cu nɛy tin kɔkɛ wee i̱, ‘Ɛ puɔ̱th tekɛ Kuoth Nhial, kɛ ɣöö cakɔ tekɛ ti ŋuan.’ Kä /ken yiëënkiɛn kɛ nhɔk. 
6
Kä cu Kuoth Nhial ruac ɛn ɣöö ɣän /cä bi tekɛ nhök kɛ ji̱ wec muɔ̱ɔ̱n. Kä ɣän bä nɛy diaal la̱th tetni kua̱rikiɛn. Kä bikɛ wi̱c muɔ̱ɔ̱n däk, kä thilɛ ram mi bä luäk tetnikiɛn.”
7
Ɛ jɛn cua̱ det tin ba wä näk ɛ nɛy tin ciaŋkɛ det a jiäk wä yien. Kä cua̱ rɔ moc kɛ kɛtni da̱ŋ rɛw. Cua kɛl cɔl i̱ gɔɔy kä cua min dɔ̱ŋ cɔli mat. Kä cua̱ det tit. 
8
Kä kɛ pay kɛl cua̱ da̱k kɛ yiëën da̱ŋ diɔ̱k. Ɣän cä ŋɔ̱a̱ŋ kɛ kɛ kä cikɛ ŋɔ̱a̱ŋ bäkɛ ɣä. 
9
Kä cua det jiök i̱, “/Ci ɣän bia̱ yieendun. Kä mɔ bi li̱wɔ a jɛ li̱w. Kä a tɔ̱ bi riaw tɔ̱, riaw. Kä a tɔ̱ bi duɔth tɔ̱ ramɔ cam ri̱ŋ kä mɔ.” 
10
Kä cua̱ kɛɛtdä min cɔal i̱ gɔɔy ka̱n, kä cua̱ jɛ to̱l, da̱kä mat ruac mëë cä la̱t kɛ döör diaal. 
11
Inɔ cua mat ruac däk ɛn cäŋ ëë. Kä cu nɛy tin ciaŋkɛ det a jiäk, tëë guɛckɛ ɣä jɛ ŋa̱c ɛn ɣöö ɛ ruac Kuɔth Nhial la̱tdä mɔ. 
12
Kä cua̱ kɛ jiök i̱, “Mi guic yɛnɛ, ɛ cuɔ̱ɔ̱ŋ kä ɣä, kä ka̱mɛ ɣä kökdä. Kä mi guic yɛnɛ /ciɛ cuɔ̱ɔ̱ŋ kä ɣä, akɛ tekɛ yɛ.” Kä cukɛ ɣä ka̱m yio̱w ti jiɛn diɔ̱k. 
13
Ɛ jɛn cu Kuoth Nhial ɣä jiök i̱, “Läth nikɛ guäth tɔ̱ɔ̱wä yio̱o̱ni.” Kɛn yio̱w tëë ca ka̱m ɣä ɛ kɛn. Kä cua̱ kɛn yio̱w ti jiɛn diɔ̱k ka̱n, kä cua̱ kɛ la̱th guäth tɔ̱wä yio̱o̱ni rɛy luaak Kuɔth Nhial. 
14
Kä cua̱ kɛɛtdä min rɛwdɛ, min cɔali mat töl, da̱kä mat kam Juda kɛnɛ I-thɛ-rɛl.
15
Kä cu Kuoth Nhial ɣä jiök i̱, “Nyɔk yien deet mi thil luɔt kɛ lätni. 
16
Kɛ ɣöö ɣän bä yieen deet nööŋ wi̱i̱ muɔ̱ɔ̱n, mi /ci bi diɛɛr kɛ det tin ci riaw, kä /cɛ tin ci bath bi go̱r, kä /cɛ tin tekɛ buɔ̱ɔ̱t bi jak kä gɔaa, kä /cɛ tin ci duɔth bi la̱a̱k, duundɛ ɣöö bɛ cam ni ri̱ŋ kä tin ci cuath, kä bɛ ka̱m ni barkaknikiɛn raar.
17
Riɛk akɛ yieen deet
mi thil luɔt,
mi bäny det piny!
Ɛ mut yiɛɛth tetdɛ kɛnɛ
waŋ cuëëcdɛ!
Kä a tetdɛ kööt kä bi
waŋ cuëëcdɛ muɔ̱t!”
